приключил. Консултациите по спора могат да се провеждат и по време на всяко заседание на Комитета за асоцииране или на всеки друг съответен орган, посочен в членове 461, 465 и 466 от настоящото споразумение, при наличието на съгласие между страните или по искане на една от тях. Консултациите могат да се провеждат и в писмена форма.
 5. Цялата информация, разкрита по време на консултациите, остава поверителна.
 Член 478
 Подходящи мерки в случай на неизпълнение на задълженията
 1. Страна по споразумението може да предприеме подходящи мерки, ако спорният въпрос не е решен в срок от три месеца от датата на изпращане на официално искане за уреждане на спора в съответствие с член 477 и ако страната по споразумението ищец смята, че другата страна по споразумението не е изпълнила дадено задължение по силата на настоящото споразумение. Изискването за период на консултации от три месеца не се прилага за изключителните случаи, посочени в параграф 3 на настоящия член.
 2. При избора на подходящи мерки се дава предимство на мерките, които в най-малка степен смущават прилагането на настоящото споразумение. Освен в случаите, описани в параграф 3 от настоящия член, такива мерки не могат да включват спирането на упражняването на права или изпълнението на задължения, предвидени по силата на разпоредбите на настоящото споразумение, изложени в дял IV (Търговия и свързани с търговията въпроси) от настоящото споразумение. Съветът за асоцииране се уведомява незабавно за тези мерки, които са предмет на консултации в съответствие с член 476, параграф 2 от настоящото споразумение и на процедурите за уреждане на спорове в съответствие с член 476, параграф 3 и член 477 от настоящото споразумение.
 3. Изключенията, посочени в параграфи 1 и 2 по-горе, се отнасят до:
 а)
 денонсиране на споразумението, което не е допустимо съгласно общите норми на международното право, или
 б)
 нарушение от другата страна по споразумението на съществените елементи на настоящото споразумение, посочени в член 2 от настоящото споразумение.
 Член 479
 Връзка с други споразумения
 1. Споразумението за партньорство и сътрудничество между Европейските общности и техните държави членки, от една страна, и Украйна, от друга страна, подписано в Люксембург на 14 юни 1994 г. и влязло в сила на 1 март 1998 г., както и протоколите към него се отменят.
 2. С настоящото споразумение за асоцииране се заменя посоченото по-горе споразумение. Позоваванията на посоченото по-горе споразумение във всички други споразумения между страните по настоящото споразумение се тълкуват като позовавания на настоящото споразумение.
 3. До предоставянето на равностойни права на гражданите и на икономическите оператори съгласно настоящото споразумение, то не засяга правата, които са им предоставени чрез съществуващи споразумения, обвързващи една или повече държави членки, от една страна, и Украйна, от друга страна.
 4. Съществуващите споразумения, които се отнасят до конкретни области на сътрудничество, попадащи в приложното поле на настоящото споразумение, се считат за част от цялостните двустранни отношения, уредени с настоящото споразумение, и като част от обща институционална рамка.
 5. Страните могат да допълват настоящото споразумение, като сключват специфични споразумения във всяка област, която попада в приложното му поле. Такива специфични споразумения представляват неразделна част от цялостните